**ΔΙΔΑΚΤΙΚΗ ΕΝΟΤΗΤΑ 9**

**ΕΝΔΕΙΚΤΙΚΕΣ ΔΡΑΣΤΗΡΙΟΤΗΤΕΣ**

**Α. Τι λέει το κείμενο;**

1. **Το απόσπασμα βασίζεται στη σύγκριση των εννοιών παιδεία και εκπαίδευση. Ποια χαρακτηριστικά γνωρίσματα αποδίδει στην εκπαίδευση και ποια στην παιδεία;**

Η διάκριση παιδείας και εκπαίδευσης διαφαίνεται στις δύο πρώτες παραγράφους.

Αφενός αναφέρονται οι κατ’ επάγγελμα παρέχοντες την εκπαίδευση στους ανθρώπους «ἐπαγγελλόμενοι τινές» (εννοούνται εδώ οι σοφιστές), οι οποίοι πιστεύουν ότι αυτοί βρίσκονται σε πλήρη άγνοια και ίδιοι τους εφοδιάζουν  με γνώσεις και τους καθιστούν μορφωμένους. Αυτή η αντίληψη θυμίζει κάποιον που έχει μάτια, αλλά δεν βλέπει και κάποιος του χαρίζει την όραση.

     Αντίθετα ο Σωκράτης διατείνεται ότι η γνώση προϋπάρχει στον άνθρωπο, αυτός όμως πρέπει με όλη του την ψυχή να στραφεί προς το Ἀγαθόν, στο ὄν,  και μετά  θα ανακαλέσει τις γνώσεις και την αλήθεια που ενυπάρχει σ’ αυτόν. Αυτή η ανάκληση στην πλατωνική φιλοσοφία ονομάζεται **ἀνάμνησις,**δηλαδή «η αθάνατη ψυχή αναγνωρίζει (κυριολεκτικά βλέπει) τις ιδέες κατά τη ζωή της έξω από το σώμα· έπειτα διατηρεί μια συγκεχυμένη μνήμη, η οποία με την κατάλληλη βοήθεια του διαλόγου (μαιευτική τέχνη) αναδύεται στην επιφάνεια, οδηγώντας στην **ανάμνηση**». [Ιστορία της φιλοσοφίας U. Eco, R. Fedriga τ. 1  σελ. 253 Το Βήμα].

Για να κατανοήσουμε τη διαφορά πρέπει να έχουμε υπόψη μας την αναλογία του Ἀγαθοῦ με τον Ἥλιο, με την οποία αισθητοποιείται η επίδραση που ασκεί το Ἀγαθόν στην ψυχή του ανθρώπου. Ο ήλιος δηλαδή, δεν προσφέρει μόνο το φως, για να δει ο άνθρωπος τα φαινόμενα, αλλά αποτελεί και την αιτία της όρασης και άρα της ύπαρξης των όντων. Ανάλογα το Ἀγαθόν ενεργοποιεί τη νόηση στον άνθρωπο, ο οποίος διανοείται τις ιδέες και άρα έρχεται σε επαφή με την Αλήθεια.

Επιπλέον η αντίληψη των αρχαίων για την όραση και τη σχέση του ματιού με το φώς είναι διαφορετική από την σύγχρονη: «Η αρχαία οπτική διαφέρει από τη δική μας, όπου το μάτι γίνεται όργανο: εκεί βλέπει τρόπον τινά το φως, το δε μάτι μετέχει της θέας στο μέτρο που το ίδιο είναι φώς.  Άρα δεν αρκεί να κοιτάζεις τα ίδια τα πράγματα, για να βλέπεις καλά, αλλά πρέπει να σε βλέπει και ο ήλιος. Η λύση των δεσμών εν τούτοις δεν αρκεί για να ελευθερωθούν οι άνθρωποι του σπηλαίου. Πρώτο βήμα για την απελευθέρωση είναι να μάθουν  ότι η όψη δεν αποτελεί έργο του βλέμματος, ότι το βλέμμα εξαρτάται από το φως του Ήλιου. Ουσιώδες δεν είναι ο δεσμώτης να αποκτήσει ακριβή αντίληψη των αντικειμένων, αλλά να λυθεί (λυθείη), να σταθεί όρθιος (ἀνίσταται), να γυρίσει το κεφάλι (περιάγειν τον αὐχένα), να βαδίσει (βαδίζειν) και να κοιτάζει τι φως (προς το φῶς ἀναβλέπειν), με ένα λόγο η ενεργοποίηση όλης της υπάρξεως και ποτέ η ματιά ή η γνώση.» [Στέλιος Ράμφος «Φιλοσοφία ποιητική: Μύηση στο φως, σελ. 171,173]

Η παιδεία λοιπόν στρέφει τον άνθρωπο προς την αλήθεια, άρα αλλάζει πλήρως τον άνθρωπο και δεν αποτελεί μιαν απλή μετάδοση έξωθεν γνώσεων.

«Όταν λέμε παιδεία εδώ δεν εννοούμε αυτήν που διαμόρφωσαν και επέβαλαν οι αντιλήψεις των σοφιστών. Γιατί, σύμφωνα με την σοφιστική διδασκαλία, η παιδεία ήταν μια από το τίποτα εμφύτευση μες στην ανθρώπινη ψυχή καινούργιων δυνάμεων. Εννοούμε τη στροφή των ματιών της ψυχής προς τη γνώση και προς το είναι. Παιδεία σημαίνει: καθοδήγηση του θείου στοιχείου που υπάρχει μέσα στον άνθρωπο προς την αληθινή περιοχή του όντος και προϋποθέτει την αποκάθαρση της ψυχής από τις γήινες επιθυμίες της». [Ἅπαντα Πλάτωνος τ. 7 Εταιρεία Ελληνικών Εκδόσεων].

1. **Πώς βοηθά η παιδεία την ψυχή του ανθρώπου να προσεγγίσει το Αγαθό;**

Στην 2η παράγραφο αναφέρεται πώς, όπως ένας άνθρωπος πρέπει να στρέψει όλο το σώμα του προς το φως, έτσι και η παιδεία στρέφει τον άνθρωπο και όλη του την ψυχή από τα φαινόμενα προς τα όντα, ώστε να καταφέρει σταδιακά η εσωτερική όραση να αντέχει την ακτινοβολία του αληθινού φωτός, του Ἀγαθοῦ. Όπως τα σωματικά μάτια δεν αντέχουν την απότομη μετάβαση από το σκότος στο φως και χάνουν την ικανότητα να βλέπουν, έτσι και ο άνθρωπος, όταν ελευθερώνεται από τα δεσμά των αισθήσεων και μεταβαίνει στον κόσμο των ιδεών, τυφλώνεται και περιέρχεται σε σύγχυση. Η παιδεία, λοιπόν βοηθά τον άνθρωπο να συνηθίσει προοδευτικά το φώς που ακτινοβολεί το Ἀγαθόν. Η ψυχή εισερχόμενη στον χώρο των ιδεών χρειάζεται κάποιο χρόνο, για να προσαρμοστεί. Πρώτα θα διακρίνει τις σκιές των όντων που ρίχνει ο ήλιος, έπειτα τα είδωλα των ανθρώπων και των άλλων πραγμάτων στα νερά και στα ίδια τα πράγματα. Επιπλέον τον ίδιο τον ουρανό και τα ουράνια σώματα θα τα βλέπει πρώτα την νύχτα και ύστερα θα αντικρύσει τον ίδιο τον ήλιο και θα γνωρίζει την ίδια τη φύση του. [Πολιτεία, 516 A-C]

«Η μεταστροφή αυτή είναι αντιστροφή της τάξης του ομηρικού κόσμου· σ’ εκείνον υπάρχει μια μεταθανάτια ζωή των ψυχών στον Άδη, εδώ η καθημερινή επίγεια ζωή είναι αιχμαλωτισμένη σε μια υπόγεια σπηλιά· εκεί η ψυχή είναι η σκιά του σώματος, εδώ το σώμα είναι η σκιά της ψυχής· εκεί η ψυχή είναι νεκρή στον Άδη, εδώ δεν έχουν νόημα οι πράξεις των ανθρώπων, αφού δεν βγαίνουν από τη σπηλιά να αντικρύσουν τις αιώνιες ιδέες».  [Πλάτων, Πολιτεία τ. Γ’ σελ. 1152, ΤΟ ΒΗΜΑ]

Επομένως η παιδεία με την περιαγωγή θα στρέψει την ψυχή προς την αλήθεια. Χρέος λοιπόν είναι να βρει τρόπο ώστε πιο γρήγορα και πιο αποτελεσματικά η ψυχή να στραφεί προς την αλήθεια. Η γνώση λοιπόν, παρουσιάζεται ως μια δύναμη που γίνεται ενέργεια με την επίδραση της παιδείας.

1. **Με ποια αρετή της η ψυχή θα πραγματοποιήσει τη μεταστροφή που επιζητεί ο Πλάτων; Σε τι διαφέρει αυτή η αρετή από τις υπόλοιπες αρετές της ψυχής;**

Η φρόνηση (έλλογη σκέψη) διαφέρει από τις άλλες αρετές της ψυχής, οι οποίες μοιάζουν με τις σωματικές, δηλαδή δεν προϋπάρχουν αλλά γεννιούνται με τον εθισμό και την άσκηση, δηλαδή την επίμονη επανάληψη των ενεργειών που οδηγούν στην εμπέδωσή τους.

Αντίθετα η φρόνηση, έχει θεϊκό χαρακτήρα, αφού προϋπάρχει μέσα μας και διαθέτει δύναμη η οποία ενεργοποιείται μέσω της περιαγωγής. Γι’ αυτό και η φρόνηση αποτελεί την αρετή που η παιδεία θα χρησιμοποιήσει για τη στροφή της ψυχής στην αλήθεια.

Αυτό συμβαίνει γιατί η επαφή με το αγαθόν είναι κατάληξη μια μακρόπνοης γνωστικής διαδικασίας. «Ακόμα και οι ίδιες οι λέξεις που περιγράφουν *την ιδέα* – αρχικά η λέξη είχε τη σημασία *του είδους*, δηλαδή ορατή μορφή –προέρχονται από το θέμα***–ιδ*** του ρήματος ὁρῶ. Ο Πλάτων περιγράφει συνεχώς τη διανοητική γνώση, αντικείμενο της οποίας είναι οι ιδέες, ως πράξη νόησης αντίστοιχη με τη πράξη της θέασης·  το ίδιο ρήμα που περιγράφει τη θεωρητική δραστηριότητα (θεωρεῖν) είχε αρχικά τη σημασία *βλέπω, παρατηρώ*» [Ιστορία της φιλοσοφίας U. Eco, R. Fedriga τ. 1  σελ. 258 Το Βήμα]

**Β. Ας εμβαθύνουμε στο νόημα του κειμένου**

1. **Κεντρική θέση στο απόσπασμα έχει η έννοια της περιαγωγῆς. Αφού συγκεντρώσετε και μελετήσετε όλα τα χαρακτηριστικά που της αποδίδει ο φιλόσοφος, να προβληματιστείτε για το αν οι σύγχρονοι εκπαιδευτικοί θεσμοί περιλαμβάνουν αντίστοιχες λειτουργίες.**

Σύμφωνα με τον Πλάτωνα «ο κόσμος μας είναι διχασμένος. Από τη μια μεριά, υπάρχει η ασαφής και χαοτική πραγματικότητα της καθημερινής μας εμπειρίας, με την οποία είναι εξοικειωμένοι όλοι οι άνθρωποι. Και από την άλλη, υπάρχει το σταθερό σύμπαν των αιώνιων Ιδεών, την ύπαρξη του οποίου ελάχιστοι υποψιάζονται. Ο ένας  είναι ο κόσμος της αίσθησης και της ανθρώπινης γνώμης, της ¨δόξας¨, και ο άλλος ο κόσμος της νόησης και της αλήθειας. Η μετάβαση από τον έναν κόσμο στον άλλο είναι ο δρόμος της φιλοσοφίας, ένα δρόμος που απαιτεί σκληρή προσπάθεια και εκπαίδευση» [Αρχαίοι Έλληνες Φιλόσοφοι Β. Κάλφας και Γ. Ζωγραφίδης, σελ.122-123, Το Βήμα].

Περιαγωγή λοιπόν είναι αυτή προσπάθεια που καταλήγει στην ολοκληρωτική μεταστροφή του ανθρώπου προς το αγαθό και την αλήθεια: «σὺν ὅλῃ τῇ ψυχῇ» ολοκληρωτική με όλο το είναι της ψυχής, «ἐκ τοῦ γιγνομένου» από τα συμβαίνοντα «εἰς τὸ ὂν καὶ τοῦ ὄντος τὸ φανότατον» στα αληθινά όντα, στις Ιδέες και στο πιο φωτεινό, στο  Ἀγαθόν.

«Η περιαγωγή δεν είναι γέμισμα άδειου χώρου, αλλά παρέμβαση  για σωστή χρήση προϋπάρχοντος υλικού». [Πλάτων, Πολιτεία τ. Γ’ σελ. 1152, ΤΟ ΒΗΜΑ].

Η σύγχρονη εκπαιδευτική λειτουργία, από την άλλη,  ενώ θεωρητικά έχει ως σκοπό την συνολική  πνευματική-ηθική-διανοητική διαμόρφωση του ανθρώπου, καταλήγει στην πράξη να εξωραΐζει την επιφάνεια του ανθρώπου παραμελώντας την ουσία του. Δίνεται δηλαδή μεγαλύτερη έμφαση στον γνωστικό εξοπλισμό και στην επάρκεια των δεξιοτήτων, καθώς από μια κυρίαρχη οικονομοτεχνοκρατική οπτική η σύγχρονη εκπαίδευση στοχεύει να ετοιμάσει επαρκώς καταρτισμένους εργαζόμενους και όχι ολοκληρωμένους ανθρώπους.

1. **Ο πλατωνικός Σωκράτης αποφαίνεται: η ανθρώπινη φρόνησις έχει αμφίσημο χαρακτήρα, είτε χρήσιμο/ωφέλιμο είτε άχρηστο/βλαβερό. Να αναπτύξετε τη δική σας θέση.**

Στο τέλος του κειμένου ο Σωκράτης ισχυρίζεται ότι η φρόνηση ανήκει σε κάτι περισσότερο θεϊκό, σε κάτι που δε χάνει τη δύναμή του αλλά που με τη μεταστροφή γίνεται χρήσιμο και ωφέλιμο, αν στραφεί προς το Ἀγαθόν,  αλλιώς αποβαίνει άχρηστο και βλαβερό.

Στη συνέχεια όμως προσθέτει: «Ή μήπως δεν έχεις κατανοήσει ότι η ψυχή των ανθρώπων που λέμε ότι είναι φαύλοι αλλά πανέξυπνοι, πόσο κόβει με τη ματιά της και με πόση οξυδέρκεια διακρίνει αυτά στα οποία είναι στραμμένο το βλέμμα τους, ότι δεν βλέπει άσχημα η ψυχή τους, αλλ’ είναι αναγκασμένη να υπηρετεί την κακία, ώστε, με όσο μεγαλύτερη οξύτητα βλέπει, τόσο περισσότερα κακά κάνει;». [Πολιτεία, 519 A-Β]

Η ψυχή δηλαδή μπορεί να είναι ικανή να δει την αλήθεια αλλά είναι υποδουλωμένη στην κακία την οποία βοηθά να εκδηλώνεται. Αυτό οφείλεται στο ότι ο άνθρωπος συνηθίζοντας να πράττει κακές και ανήθικες πράξεις, όπως η πολυφαγία και οι αισχρές πράξεις φορτώνει τη ψυχή του με βάρη που την τραβούν προς τα κάτω, προς τις ηδονές.

Ο αληθινά καλλιεργημένος άνθρωπος όμως, που έχει δηλαδή εμπεδώσει μέσα του τις αρετές όπως την  ανθρωπιά, το αίσθημα του δικαίου και την εγκράτεια, δεν μπορεί να υπηρετεί την κακία. Αντίθετα αυτός που έχει εξοπλιστεί με διανοητικά προσόντα, ευφυΐα, επινοητικότητα, οξυδέρκεια κ.ά. χωρίς όμως ηθική συγκρότηση θα χρησιμοποιήσει τις δυνατότητές του, για να ικανοποιήσει την φιλαυτία του και τον ναρκισσισμό του και για να το πετύχει αυτό δεν θα έχει κανένα ενδοιασμό να βλάψει τους άλλους ανθρώπους.

**ΣΗΜΕΙΩΣΗ**: Το υλικό που προηγήθηκε ανήκει στο ΦΙΛΟ-ΛΟΓΙΚΟ ΙΣΤΟΛΟΓΙΟ του καθηγητή Στεφάνου Δημήτρη.

**Εναλλακτικά**, παραθέτω άλλη ερμηνεία σχετικά με την ερ. **Β2**: Η φρόνηση και η γνώση, σύμφωνα με την πλατωνική διδασκαλία, συνιστούν διανοητική αρετή και διανοητικό επίτευγμα που οφείλονται πρωτίστως στη θεϊκή καταγωγή της ψυχής, είναι δηλαδή δυνάμεις που ενυπάρχουν a priori στην ανθρώπινη συνείδηση, ως βιολογικές καταβολές, και μένει να αξιοποιηθούν εποικοδομητικά από τον άνθρωπο-χρήστη τους κατά τη διαδικασία της περιαγωγής. Αυτό πρακτικά σημαίνει ότι η διαχείριση των λογικών μας κρίσεων (σκέψεων, απόψεων, γνωμών, συμπερασμάτων) κατά τρόπο προσεκτικό θα μας οδηγήσει στην αποκάλυψη χρήσιμων και ωφέλιμων διαπιστώσεων που θα βοηθήσουν στη σύλληψη της αλήθειας **ενώ** η άστοχη καθοδήγηση της λογικής θα οδηγήσει είτε σε σφάλματα είτε σε δεινά. **ΚΑΡΡΑΣ Δ.**

**Γ. Για τη γλώσσα του κειμένου**

1. Σε ποια λέξη της προηγούμενης περιόδου του κειμένου λειτουργεί ως επεξήγηση η έκφραση *τὴν παιδείαν οὐκ εἶναι τοιαύτην*; Ποια λέξη προσδιορίζει η δευτερεύουσα πρόταση *οὐχ οἵαν τινὲς ἐπαγγελλόμενοί φασιν εἶναι*; Πώς απέδωσαν την περίοδο αυτή οι δύο μεταφραστές;

Η έκφραση «*τὴν παιδείαν οὐκ εἶναι τοιαύτην*»σημαίνει «(ότι) η παιδεία δεν είναι τέτοιου είδους» και λειτουργεί ως επεξήγηση στο αντικείμενο του απαρεμφάτου νομίσαι τοιόνδε της προηγούμενης περιόδου. Ο Σωκράτης προσκαλεί δηλαδή τον Γλαύκωνα να αποδεχθεί μια συγκεκριμένη θέση – που θα αποτελέσει και τη βάση για τη διδασκαλία του σχετικά με την περιαγωγή της ψυχής – ότι η παιδεία δεν είναι η μάθηση εκείνη για την οποία έχει ορισμένη άποψη μια κατηγορία διδασκόντων αλλά κάτι το ουσιωδώς διαφορετικό.

Η δευτερεύουσα πρόταση «*οὐχ οἵαν τινὲς ἐπαγγελλόμενοί φασιν εἶναι*» προσδιορίζει ακριβέστερα τη λέξη τοιαύτην της προηγούμενης φράσης σχηματίζοντας μαζί της παραβολικό ζεύγος (τοιαύτην - οἵαν) και μέσα από τη σύγκριση τονίζει εντονότερα τη διαφορά της παιδείας που παρέχουν οι άλλοι από αυτή που παρέχει ο Σωκράτης.

1. Να μελετήσετε τις τρεις σύντομες απαντήσεις του Γλαύκωνα, του συνομιλητή του Σωκράτη. Να αναζητήσετε στα ίδια τα λεγόμενα του Σωκράτη το λόγο για τον οποίο οι απαντήσεις του Γλαύκωνα αποκλιμακώνονται ως προς τη βεβαιότητα που εκφράζουν.

**1ο Σημείο:** Ο Σωκράτης, με την αρχική του τοποθέτηση, παραθέτει προς τον Γλαύκωνα μια διαπίστωση που την αντλεί από την κοινή εμπειρία: τη διαφορά ανάμεσα σ’ εκείνους που ισχυρίζονται ότι μπορούν να εμφυτεύσουν τη γνώση στην ανθρώπινη ψυχή σαν να μη φέρει τίποτε αυτή μέσα της από τα πριν – και στην προτροπή του ίδιου του Σωκράτη να εμπιστεύονται τις έλλογες δυνάμεις της ψυχής και την έμφυτη ικανότητά της να παράγει γνώση. Στο σημείο αυτό ο Γλαύκων υποχρεωτικά συμφωνεί με την κοινή παραδοχή λέγοντας: «το ισχυρίζονται πράγματι».

**2ο Σημείο:** Ακολουθεί ένας πυκνός στη διατύπωσή του ισχυρισμός από τη μεριά του Σωκράτη, στον οποίο εκτίθεται η άποψη του φιλοσόφου, η σχετική με το ποιος είναι ο στόχος της ανθρώπινης γνωστικής πορείας αλλά και το μέσο για την κατάκτησή του, και πόση ένταση και αφοσίωση απαιτείται για τη θέαση του Αγαθού. Στον ισχυρισμό αυτόν ο Γλαύκων απαντά λίγο αμήχανα με ένα απλό «ναι».

**3ο Σημείο:** Αναλύεται η έννοια της περιαγωγής (μεταστροφής) της ψυχής από τα αισθητά στα νοητά: η παιδεία πρέπει να διδάξει στον άνθρωπο τον τρόπο εκείνο θέασης των πραγμάτων που θα στρέψει την προσοχή του από τα επιφαινόμενα στα όντως όντα και ο άνθρωπος οφείλει να κατακτήσει τον τρόπο αξιοποίησης της λογικής του ικανότητας, που θα τον οδηγήσει σταδιακά στη γνώση του Όντος. Το νόημα ωστόσο αυτό των λεγομένων του Σωκράτη φαίνεται κάπως σκοτεινό στο Γλαύκωνα, χρειάζεται περαιτέρω ερμηνεία, κι ο Γλαύκων θα απαντήσει με επιφυλακτικότητα «Έτσι φαίνεται».

**ΣΥΜΠΕΡΑΣΜΑ:** Όσο βαθαίνει η φιλοσοφική συζήτηση και ο Σωκράτης υποδεικνύει το περιεχόμενο της αληθινής γνώσης, ο Γλαύκων παρακολουθεί με σχετική δυσκολία τις κάπως αφηρημένες σωκρατικές διατυπώσεις.

**[Το τμήμα Γ συντάχθηκε από τον ΚΑΡΡΑ ΔΗΜΗΤΡΙΟ, φιλόλογο 1ου ΓΕΛ ΠΑΠΑΓΟΥ].**